Dyrepark-gorilla kastet stein på kvinne
Steinen traff kvinnen så hardt i pannen at hun begynte å blø, skriver avisen Expressen. Dramaet utspant seg i Kolmårdens dyrepark i Sverige lørdag. Kvinnen skal ikke ha mistet bevisstheten, men ble likevel sendt til sykehus for en sjekk. - Med tanke på at hun ble truffet i hodet, og ettersom vi vet hvilken styrke våre gorillaer har, så valgte vi å tilkalle ambulanse, sier talskvinne for dyreparken Marjorie Castro. Castro forklarer at gorillaene av og til kaster ekskrementer og gresstuer på hverandre og mot innhegningen rundt gården deres. Men steinkasting mot gjester har hun ikke hørt om tidligere. Hun har ingen forklaring på hvorfor gorillaen plutselig gikk til angrep. - Det var ingen agrresjon mot gjesten i forkant. Vi vil nå forsøke å finne ut hva som kan ha utløst dette. Det er ikke uvanlig at gorillaer oppfører seg slik og det kan ha vært en reaksjon mot noen av de andre gorillaene, sier Castro til Aftonbladet. Dyreparken vil ta kontakt med kvinnen for å «snakke gjennom hendelsen». Samtidig vil parken gjennomføre en intern gransking. - Vi ser nå at det er en risiko for slike hendelser og vi vil nå utrede sansynligheten for at dette skjer igjen, sier Castro.
Mens kvinnen sto sammen med barnet sitt og kikket på apene kastet en av gorillaene plutselig en stor stein.